Amoc 1
Kop ma Lubaŋa oŋolo i kom jo ma cok ki Icrael
1-Man aye lok pa Amoc, ma en yam ŋat acel i kin lukwat romi me Tekoa, gin ma en oneno i kom Icrael i kare pa Ujia kabaka me Juda, ki i kare pa Jeroboam wod pa Y oaci kabaka me Icrael, ma odoŋ mwaka aryo ma peya oyeŋyeŋ oyeŋo lobo.
2-Amoc owacci,
“Rwot mor ki i Cion,
dwane winnye ki i Jerucalem;
olet pa lukwat otwo woko,
got Karmel bene wiye oner.”
3-Rwot owaco kuman ni,
“Pi lwak bal mapol pa jo Damaciko,
pe abidwoko cwinya cen i can ma abimiyogi,
pien gudiŋo Gilead ki nyonyo ladin bel.
4Kumeno abicwalo mac i kom ot pa Kajael,
biwaŋo odi madoŋo i gaŋ pa Benadad.
5Abituro larii doggaŋ me Damaciko,
abityeko jo ma bedo i nota Awen,
ki lamak odoo ker ma i Bet-eden;
jo Ciria gibiterogi i opii i lobo Kir,”
man Rwot aye owaco.
6-Rwot owaco kuman ni,
“Pi lwak bal mapol pa jo Gaja,
pe abidwoko cwinya cen i can ma abimiyogi;
pien gutero rok woko kulu i opii, gumiyo i ciŋ Edom.
7Kumeno abicwalo mac i kom cel me Gaja,
biwaŋo odine madoŋo ducu.
8Abityeko jo ma bedo i Acidod woko,
ki lamak odoo ker ma i Acikelon; abitiŋo ciŋa i kom Ekron,
jo Piliciti mudou gibitum,”
man Rwot Lubaŋa aye owaco.
9-Rwot owaco kuman ni,
“Pi lwak bal mapol pa jo Turo,
pe abidwoko cwinya ceŋ i can ma abimiyogi;
pien gin gumiyo rok woko kulu i cin jo Edom,
wigi pe opo i kom gicikke me omego.
10Kumeno abicwalo mac i kom cel me Turo,
biwaŋo odine madoŋo ducu.”
11-Rwot owaco kuman ni,
“Pi lwak bal mapol pa jo Edom,
pe abidwoko cwinya cen i can ma abimiyogi;
pien oryemo kor ominne ki pala lucwan,
obolo kica woko ducu,
kinigane obedo lyet nakanaka,
en kano akemone bedo matwal.
12Kumene abicwalo mac i kom Teman,
biwaŋo odi madoŋo me Bojra.”
13-Rwot owaco kuman ni,
“Pi lwak bal mapol pa jo Ammon,
pe abidwoko cwinya cen i can ma abimiyogi;
pien gubaro i mon Gilead ma gitye ki ic,
pi medo wan lobogi.
14Kumeno abicwinyo mac i kom cel me Raba,
biwaŋo odine madoŋo ducu,
ki woo madwoŋ i kare me lweny,
dok ki yamo mager i kare pa lapiru;
15kabakagi gibitero i opii,
en kacel ki lukalle bene,”
man Rwot aye ma owaco.